FI Euroopan unionin virallinen lehti CE 78/556

(2004/C 78 E/0591)

KIRJALLINEN KYSYMYS E-3460/03

esittäjä(t): Erik Meijer (GUE/NGL) komissiolle

(21. marraskuuta 2003)

Aihe: Tuleva jäsenvaltio Tsekki vastustamassa lapsiprostituution hävittämistä alueiltaan Saksan rajan läheisyydessä

1. Tietääkö komissio, että saksalaisen avustusjärjestön KAROn raportin mukaan yhdeksänkymmentäluvun alusta lähtien sadat 9—14-vuotiaat lapset ovat joutuneet Tsekin alueella Saksan rajan läheisyydessä vanhempien köyhyyden tähden prostituution uhreiksi ja että Saksasta tulevat seksituristit käyttävät heitä siellä hyväkseen?

2. Tietääkö komissio myös, että Tsekin hallitus on toistaiseksi kieltänyt KAROn raportin sisällön ja torjunut Unicefin pyynnöt ottaa asia vakavasti? Tsekin hallitus ei myöskään ole ottanut vastaan Saksan hallituksen tarjousta auttaa väärinkäytösten torjumisessa.

3. Pitääkö komissio suotavana, että tuleva jäsenvaltio Tsekki ei ryhdy toimiin väärinkäytöksiä vastaan, vaan on pannut vireille tutkimukset KAROn mahdollisista rikoksista, sillä KAROn väitetään levittävän valheita? Syynä on se, että KAROn jo vuosien ajan välittämiä tietoja säännöllisesti prostituutiota hyväksikäyttävien ihmisten autojen väristä ja rekisterinumeroista ei ole esitetty virallisina ilmoituksina, joilla olisi oikeudellista merkitystä.

4. Pitääkö komissio yleisesti suotavana, että EU:n jäsenvaltiot kieltävät rajatylittävät ongelmansa toisten jäsenvaltioiden kanssa, vastustavat kansalaisjärjestöjä ja kieltäytyvät yhteistyöstä naapurivaltioiden kanssa, jotta ongelmat saataisiin ratkaistua?

5. Millä tavoin komissio voi vaikuttaa siihen, että ongelma saadaan ratkaistuksi ennen kuin Tsekistä tulee 1. toukokuuta 2004 EU:n jäsenvaltio? Muussa tapauksessa tilanne jatkuu kestämättömänä tulevalla EU:n sisärajalla.

Tietolähde: Alankomaissa ilmestyvä päivälehti ”de Volkskrant”, 6. marraskuuta 2003

António Vitorinon komission puolesta antama vastaus

(7. tammikuuta 2004)

Komissio on tietoinen KARO-hankkeesta, jolla tuetaan prostituoituja sekä ihmiskaupan ja seksuaalisen hyväksikäytön uhreja, myös lapsia. KARO saa rahoitusta EU:n Interreg-ohjelmasta.

Komissio on myös tietoinen KARO-hankkeen parissa työskentelevän Cathrin Schauerin kirjoittamasta kirjasta ”Kinder auf dem Strich. Bericht von der deutsch-tschechischen Grenze”, jonka Saksan Unicef-komitea ja lapsiprostituution, lapsipornografian ja lapsikaupan vastaista toimintaa harjoittavan ECPAT-järjestön Saksan osasto julkaisivat 28. lokakuuta 2003.

Komissio on pannut merkille Tsekin tasavallan hallituksen asiasta esittämät lausunnot ja kirjasta käynnissä olevan keskustelun. Komissio on jatkuvasti yhteydessä Tsekin hallitukseen ja tarkkailee tilannetta sekä Tsekin hallituksen tulevia toimia tukeakseen kaikin mahdollisin tavoin lasten hyväksikäytön torjuntaa.

Vuoden 2002 määräaikaiskertomuksessaan Tšekin tasavallan edistymisestä unioniin liittymisen valmisteluissa komissio katsoi, että Tšekin hallitus on ryhtynyt merkittäviin toimiin ihmiskaupan torjumiseksi. Viime vuosina hallitus on toteuttanut useita toimenpiteitä parantaakseen oikeudellisia puitteita. Vuonna 2002 toteutetulla rikoslain muutoksella laajennettiin ”ihmiskaupan” määritelmää koskemaan myös lapsia, ja rikosprosessilakiin tehty muutos nopeutti ja yksinkertaisti menettelyä tapauksissa, joissa uhreina on lapsia. Vuonna 2000 Tšekin hallitus hyväksyi kansallisen suunnitelman kaupallisiin tarkoituksiin tapahtuvan lasten seksuaalisen hyväksikäytön torjumiseksi ja vuonna 2003 kansallisen suunnitelman seksuaalisen hyväksikäytön tarkoituksessa tapahtuvan ihmiskaupan torjumiseksi. Suunnitelmien täytäntöönpanoa seurataan säännöllisesti. Komissio kehottaa Tšekin viranomaisia jatkotoimiin ja huolehtimaan erityisesti tehokkaan seurantajärjestelmän kehittämisestä ja rikoksentekijöiden jäljittämisestä ja syytteeseen asettamisesta. Tšekin viranomaisten olisi myös huolehdittava siitä, että asiasta vastaavat poliisin yksiköt toimivat läheisessä yhteistyössä keskenään ja naapurivaltioiden vastaavien yksiköiden kanssa.

Komissio on myöntänyt Tšekin tasavallalle Phare-ohjelmasta merkittävän määrän rahoitusta järjestäytyneen rikollisuuden ja ihmiskaupan torjuntaan: viimeisten neljän vuoden aikana noin 5,5 miljoonaa euroa. Liittymisen jälkeen tukea voidaan myöntää siirtymäjärjestelyn (Transition Facility) avulla.

Komissio korostaa jälleen, että jäsenvaltioiden, liittymässä olevien maiden ja ehdokasmaiden on tehtävä yhteistyötä lapsikaupan, lapsiprostituution ja lasten seksuaalisen hyväksikäytön ehkäisemiseksi ja poistamiseksi monialaista lähestymistapaa soveltaen. Tähän sisältyy sekä lasten hyväksikäyttäjiin kohdistuvia toimia että toimintaa, jolla estetään lasten pakottaminen prostituutioon ja lasten seksuaalinen hyväksikäyttö. Asiasta vastaavien viranomaisten ja kansainvälisten, hallitustenvälisten ja valtiosta riippumattomien järjestöjen yhteistyötä laajentuneessa Euroopan unionissa on vahvistettava mahdollisuuksien mukaan.

Eräs tärkeä askel näiden ilmiöiden torjunnassa on puitepäätös lasten seksuaalisen hyväksikäytön ja lapsipornografian torjumisesta, joka odottaa vielä neuvoston hyväksyntää ja jäsenvaltioiden täytäntöönpanoa.